Õpetaja Heinamaa

Õpetaja Heinamaa on üks Rakvere 19 linnaosast.

Asukoht 
Õpetaja Heinamaa linnaosa piirneb lõuna poolt Karja tänava ja Saueaugu tänavaga, ida poolt Vabaduse tänava ja osaliselt Lai tänavaga. Põhja poolt on piiriks Ausambamäe park (rahvakeeii Pätipark või Mendipark) ja Rakvere spordihalli parkla ning lääne poolt Spordi tänav ja selle pikendus Karja tänavani.

Linnaruum 
Õpetaja Heinamaa linnaosas Ausambamäe pargi ja Rakvere Gümnaasiumi hoone (Vabaduse 1) vahel asub endine Vabaduse plats, kuhu on rajamisel Rakvere Riigigümnaasiumi hoone. Platsi läheduses paiknevad ka Rakvere Karmeli koguduse hoone (Lai tänav 25), Muusika- ja Kunstikooli KAUR hoone (Lydia Koidula tänav 4) ning Rakvere Pauluse kirik (Vabaduse tänav 4). 

Ausambamäe pargis asuvad Rakvere Vabadussõja mälestussammas ning Rakvere Nõukogude poolel hukkunute matmispaik koos mälestusmärgiga. Laia Kastani puiestee ääres on rajatud Rakvere Spordikeskuse spordihall ja Rakvere staadion (Kastani puiestee 12), spordiväljakud ning Aqva Spordikeskus (Kastani puiestee 16).

Linnaosa kesk- ja lõunaosas paiknevad peamiselt pereelamud koos abihoonetega. 

Linnaosale annab ilmet läbi kogu linna voolav Soolikaoja, mida on varem paisutatud ja mistõttu on sinna tekkinud mitu ilusat tiiki. 1960. aastate teisel poolel suleti Soolikaoja Silla tänavast põhja poole jääv osa maa-alusesse kollektorisse. Tiikide kõrval asuvad Supeluse park, Allika park ja Vesiveski park. Supeluse pargi tiigi kohal paiknes 20. sajandi esimesel poolel Soolikaoja baasil rajatud väliujula (Lydia Koidula 24), mis ehitati koos eelsoojendustiikide ja toreda ujulahoonega. Välibassein avati 1937. aastal, ujulahoone 1938. aastal. Viimast kutsuti ka Konnakohvikuks. Tänapäeval asub endises ujulahoones (Lydia Koidula 22) pansionaat Kuldne Sügis.

Nimest 
Õpetaja Heinamaa nimi on linnaosale pandud minevikus seal asunud Rakvere Kolmainu koguduse õpetaja heinamaa järgi. Kiriku heinamaa ise asus praeguse Rakvere staadioni ja spordiväljakute kohal.

See linna piirkond oli varasematel sajanditel hoonestamata, siin paiknesid tiigid, soised rohu- ja karjamaad, tänavaid polnud. Inimeste ja kariloomade liikumine toimus mööda piirnevaid Pikka ja Karja tänavat. Seda Südalinnast lõuna pool asuvat maa-ala asuti hoonestama 20. sajandi esimestel kümnenditel.

Tänavad 
Linnaosa keskne tänav on põhja-lõunasuunaline Kastani puiestee, sellega on paralleelne Lydia Koidula tänav. Lisaks asuvad linnaosas pikemad Viru tänav ja Vee tänav ning lühemad Silla, Võimla, Allika ja Väike-Karja tänav.

Viited

Välislingid 
Rakvere juhid annavad supelranna kohta vastakat infot. Virumaa Teataja 07.09.2004
EELK Rakvere kogudus sai loa müüa Pauluse kiriku hoone. ERR Uudised 03.08.2016
Rakvere Pauluse kirikust saab kontserdimaja. Eesti Kirik, 11.01.2017
Rakvere Karmeli koguduse ehitusel.... ERR Uudised, 02.09.2019
Läbi Rakvere linna voolav Soolikaoja. ERR Novaator, 19.08.2020
Ausambamägi olgu ikka Ausambamägi. Virumaa Teataja, 01.03.2021
Rakvere Spordihall sai ägeda seinamaalingu. Kuulutaja, 04.06.2021

Rakvere linnaosad